কালীঘাটে মমতার বাড়িতে জয়া বচ্চন

কলকাতা: এবার কলকাতার (Kolkata) কালীঘাটে (Kalighat) মুখ্যমন্ত্রী মমতা বন্দ্যোপাধ্যায়ের (Mamata Banerjee) বাড়িতে দেখা করলেন রাজ্যসভার সদস্য ও অভিনেত্রী জয়া বচ্চন (Jaya Bachchan)। বৃহস্পতিবার বিকেলে তৃণমূল কংগ্রেসের (TMC) সাংসদ ডেরেক ও’ব্রায়েনের সঙ্গে তিনি কালীঘাটে পৌঁছন। সেখানে তাঁকে স্বাগত জানান মমতা বন্দ্যোপাধ্যায় এবং অভিষেক বন্দ্যোপাধ্যায়।

দুই নেত্রীর মধ্যে কী বিষয়ে আলোচনা হয়েছে, সে বিষয়ে আনুষ্ঠানিকভাবে কিছু জানানো হয়নি। তবে এই সাক্ষাৎকে ঘিরে রাজনৈতিক মহলে নানা জল্পনা শুরু হয়েছে। বিশেষ করে, কয়েকদিন আগেই সমাজবাদী পার্টির নেতা কিরণময় নন্দ মন্তব্য করেছিলেন যে, তৃণমূলের নির্বাচনী পরাজয়ের জন্য মমতা বন্দ্যোপাধ্যায়ই দায়ী এবং “মানুষ তাঁকে চায়নি”।

আরও পড়ুন: পুকুর দখল করেছিলেন হুমায়ূন, মাছ বাজেয়াপ্ত করে গ্রামবাসীদের মধ্যে বিলি পুলিশের

উল্লেখ্য, ২০২৬ সালের বিধানসভা নির্বাচনে তৃণমূল কংগ্রেসের পরাজয়ের পর সমাজবাদী পার্টির প্রধান অখিলেশ যাদব কলকাতায় এসে কালীঘাটে মমতা বন্দ্যোপাধ্যায়ের সঙ্গে সাক্ষাৎ করেছিলেন এবং তাঁর পাশে থাকার বার্তা দিয়েছিলেন। পরে কিরণময় নন্দ সেই অবস্থানের সমালোচনা করেন, যা দুই দলের সম্পর্ক নিয়ে নতুন করে আলোচনা শুরু করে।

এই আবহেই জয়া বচ্চনের কালীঘাট সফর তাৎপর্যপূর্ণ বলে মনে করছে রাজনৈতিক মহল। অতীতে পশ্চিমবঙ্গের নির্বাচনে তৃণমূলের হয়ে প্রচারেও অংশ নিয়েছিলেন তিনি। ফলে তাঁর এই সাক্ষাৎ কেবল সৌজন্য সাক্ষাৎ, নাকি INDIA জোটের ভবিষ্যৎ কৌশল বা সম্পর্কের সমীকরণ নিয়ে আলোচনা- তা নিয়ে জল্পনা তৈরি হয়েছে। যদিও মমতা বন্দ্যোপাধ্যায়, জয়া বচ্চন বা সমাজবাদী পার্টির পক্ষ থেকে বৈঠকের বিষয়বস্তু সম্পর্কে এখনও কোনও আনুষ্ঠানিক বিবৃতি দেওয়া হয়নি।